RÅDETS AFGØRELSE af 13. juli 1998 om godkendelse af ændringen af energichartertraktatens handelsrelaterede bestemmelser og midlertidig anvendelse heraf godkendt af energicharterkonferencen og den internationale konference af energichartertraktatens signatarer (98/537/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 228, stk. 2, første punktum,

under henvisning til artikel 3, stk. 2, i Rådets og Kommissionens afgørelse 98/181/EF, EKSF, Euratom (1),

under henvisning til Kommissionens forslag, og

ud fra følgende betragtninger:

De Europæiske Fællesskaber og deres medlemsstater undertegnede energichartertraktaten den 17. december 1994;

De Europæiske Fællesskaber og et bredt flertal af deres medlemsstater deponerede deres godkendelses- eller ratifikationsinstrumenter hos depositaren, Den Portugisiske Republiks regering, den 16. december 1997;

de resterende medlemsstater vil snart ratificere energichartertraktaten;

energichartertraktaten trådte i kraft den 16. april 1998;

siden den dato, hvor energichartertraktaten blev undertegnet, har de signatarer, der endnu ikke har ratificeret den, i videst muligt omfang ladet den finde midlertidig anvendelse, hvilket de i videst muligt omfang vil fortsætte med at gøre;

energichartertraktaten indeholder bestemmelser om, at handelsbestemmelserne skal tages op til overvejelse i lyset af resultaterne af Uruguay-runden af multilaterale handelsforhandlinger, samt om indføjelse af energiteknisk udstyr i handelsbestemmelserne med henblik på energicharterkonferencens vedtagelse af sådanne ændringer;

indføjelsen i traktaten af de relevante WTO-bestemmelser ved at henvise hertil i stedet for til 1947-GATT-bestemmelserne samt medtagelse af energiteknisk udstyr i handelsbestemmelserne er i Fællesskabets interesse;

Det Europæiske Fællesskab har enekompetence for så vidt angår den fælles handelspolitik;

der blev samtidig med energicharterkonferencen afholdt en international konference med henblik på at gøre det muligt for alle energichartertraktatens signatarer at deltage i beslutningsproceduren;

energicharterkonferencen og nævnte internationale konference, der blev afholdt den 24. april 1998, vedtog ændringen af energichartertraktatens handelsrelaterede bestemmelser, herunder listen over energirelateret udstyr, samt afgørelser, forståelser og erklæringer i forbindelse hermed (ændringen);

Fællesskabet bør formelt godkende teksten til ændringen endeligt;

ændringen bør i afventning af ikrafttrædelsen finde midlertidig anvendelse i overensstemmelse med dens ordlyd -

TRUFFET FØLGENDE AFGØRELSE:

Artikel 1

1. Teksten til ændringen af energichartertraktatens handelsrelaterede bestemmelser, herunder listen over energirelateret udstyr, samt afgørelser, forståelser og erklæringer i forbindelse hermed, som der blev opnået enighed om på energicharterkonferencen og den internationale konference den 24. april 1998, godkendes hermed endeligt på Fællesskabets vegne.

2. Teksten til ændringen er knyttet til denne afgørelse.

3. Fællesskabets formelle godkendelse af ændringen meddeles energicharterets sekretariat af Kommissionen.

Artikel 2

Ændringen finder i overensstemmelse med dens ordlyd midlertidig anvendelse 90 dage efter energicharterkonferencens vedtagelse heraf, og anvendes endeligt fra ikrafttrædelsen.

Udfærdiget i Bruxelles, den 13. juli 1998.

På Rådets vegne

W. SCHÜSSEL

Formand

(1) EFT L 69 af 9. 3. 1998, s. 1.